# Ag er Bedèn particuliér

| ◄ Goulènnet hac é vou reit teoh | Ag er Bedèn particuliér | Ag er Pedènneu publiq  ► |
(N'en dai quet requis hum abus d’éxpliquein amen er péh e gavér é Livreu-aral : rac-ce a fæd en Oræson mantal, consultet er Chapistr XLIII ag er Hombat spirituel. A fæd er Méditation, leinet en eil Parti ag er Vuhé devod, pé er hommancemand ag er Honsidérationeu santel. Un dra sur-è n’en dès hanni n’en dai capabl d’obèr méditation mar car hum impléein erhad. N'en dai quêstion eit quemènt-ce meid a obèr reflexioneu sonn ar ur urionnè-benac ag er Religion, pé ar un instruction-benac e gleuér, ha quemér ur ferm resolution de reglein erhad er vuhè én occasioneu mat pé droug e hum bresantt. Er Speret-Santel e ra d’antand é ma er bihan a gas e ra en dud a vaguein ou inean guet er gurionnéeu sacrèt, e zou caus m'en dai goleit en doar a fallanté).
EN Oræson vocal e zou en hani e rér a galon hac a vêg. Me lar a galon hac a vêg ; rac ma n’en dai er galon de unan guet er bêg eit pedein, er bedèn n’hi devou quet er seih-condition hun nès merchét ihuelloh, hac èl-ce ne vou quet agréabl de Zoué. A-zè en hum dromp ul lod vat péré e chonge guet-t’ai ou dout groeit treu erhoalh a p’ou dès larét pedènneu caër e gavant é Livreu, pé ou dès désquét a vihan ; a p’ou dès prononcét a vêg Acteu a Fé, a Garanté, a Gontrition, a Drugairé.... pé m’ou dès larét ur stèd pedènneu hemb goud guhavè petra e larant. Eit ne gouéhehait quet én abusance-ze, groeit ma vou hou calon de unan guet hou pêg a pe bedèt ; diaséet én hou c’inean er santimanteu éxprimét ér pedènneu pé én Acteu e brononcét a vêg, ha goulènnet guet Doué er græce ma veint hou c’éré-hui quer clous èl ré en hani en dès int composét. Ne vern hac ean e vou hir pé bèrr hou pedèn, credet ferm ne vou agréabl de Zoué meid é quemènt m’hé groehait guet fé, humilité, tuemzér ha devotion. Er bedèn n’en dai jamæs raï hir a pe gonz er galon : mæs er bedèn vèrran e zou perpet rai hir, a pe ne gonz quet er galon. Pedet muyan ma heèllehait én ul langage e antandét, ha ne vou quet diæz teoh laquad hou speret hac hou calon de unan guet hou tivès.
Er bedèn excellantan e ouhèmb gobér de Zoué, e zou er Pater noster... (Hun Tad péhani-zou én Nean)... Rac hur Salvér en dès hi composét ha comprênét én-hi é bèrr guirieu ol er péh e zeliamb goulèn guet Doué eid é hloër hac hur salvedigueah. Commance e ra dré ur bèrr preparation, arlerh péhani é ta seih-goulèn, a béré en tair-quettan e hum zoug a bèn-caër de Zoué, hac er pedair-aral e seèll hun dobérieu.
Hun Tad péhani-zou én Nean.
1. Hou ç’Hanhue re-vou santefiét. 2. Hou Ranteleah degasset temb. 3. Hou volanté re-vou groeit ar en doar avèl én Nean. 4. Reit temb hinihue hur bara pamdiêq. 5. Pardonnet temb hun offanceu èl ma pardonnamb d’er-ré en dès hun offancét. 6. N’hun délausquet quet én tantation. 7. Mæs delivret ni ag en droug. Èl-ce re-vou groeit
Obligét-omb de larèt er bedèn-ze bamdé, rac m’en dai ur remæd doh hur péhedeu pamdiêq, é-mé S. Augustin. Mæs ul lod vad e hérissehai doh hé larèt pe ouiéhènt erhad petra e larant.
Doué e vènn m’er galhuehèmb hun Tad, eit degass chonge temb en en dès hur hrouéét ha quemérét eid é vugalé, eit hun doug d’er pedein guet mui a gonfiance, ha de zihoal guet mui a sourci a zisplige tehou. Pebèh outrage e ramb-ni dehou doh er galhuein bamdé hun Tad, mar torramb é Ourhæmeneu ; mar hoarhamb a pe uélamb pé ma deuamb en offancein ! Mèn é ma er hroaidur dessauét mat hac e hoarhehai pe vehai outragét é dad, én é bresance ?
Doué e vènn ma larehèmb hun Tad, ha non pas me Zad ; eit degass chonge temb é homb ol berdér é Jesus-Chrouist, ha mambreu d’ur memb corv, péhani-zou en Ilis, hac é teliamb ol pedein en eil-aveid-éguilé, ha memb eit hun enemisèt, a p’en dint é vugalé quer clous èl omb.
Ni e lar péhani-zou én Nean : rac penaus-benac m’en dai Doué partout, én Nean é ra neoah splannein é hloër en ur fæçon spécial, hac en Nean e zou hur gùir bro é péhani é teli boud en ol dezirieu a hur halon.Penaus é heèllamb-ni arlerh quemènt-ce bout quer staguét doh en treu tamporel ?
Dré er guirieu-ze ni e oulèn ma vou hanàuét hac inourét Hanhue en Eutru-Doué guet en ol dud ha guenemb-ni é particuliér, ha ma vou chervigét ar en doar èl m’en dai én Nean. Rac-cè ni e oulèn guet Doué ma tei er Bayannèt hac en Héritiquèt de hanàuein er urionné ha de hum gonvertissein ; ma tei er béherion d’obér ur bénigèn sincèr ha de bratiquein er vertuyeu ; ma tiscoei en ol Grechénion, ha ni é particuliér, dré hur honzeu ha dré hun ævreu é homb bugalé de Zoué, ha ma havancehèmb muyoh-mui é parfætion beèd er fin a hur buhé.
Er oulèn-ze quer clous èl er-ré-ral, e zou diazéét ar er gùir garanté. Rac en-n’emb é gar Doué, e zezir ma vou hanàuét, chervigét hac inourét. En-n’emb e hum gar èl mei deliét, e zezir hanàuein, chervigein hac inourein en Eutru-Doué : hac en-n’emb e gar é Nessan èl d’ou é hunan, e zezir ma tei en ol de hanàuein, de chervigein ha d’inourein en Eutru-Doué. Mæs er-ré-zou teichét de sacrein ha de douyèt, pé e gondui ur fal vuhé hemb gobér cas a hum gorrigein, er-ré-ze e brononce ou hondannation quel liès gùéh ma larant de Zoué, hou ç’Hanhue re-vou santefiét. Rac ou halon e zislar er péh e brononce ou zead. Ind e lar é tezirant ma vou santefiét hac inourét Hanhue en Eutru-Doué : perac é mant ind enta er-ré quettan doh er profanein ha doh en disinourein ? Rac-ce eit ma vou sincèr hou conzeu, hum impléét dré ur vuhé santel hac a scùir vat de santefiein Hanhue en Eutru-Doué, ha de zoug er-ré-ral d’er santefiein.
Dré er honzeu-ze ni e oulèn guet Doué ma triomflou én-n’amb dré é hræce, ha ma rei demb triomflein guet-t’ou én é hloër durand en éternité. Rac-ce ni e oulèn ma tei en ol dud de hanàuein Doué èl er Mæstr souveræn drès quemènt tra-zou, ha ma laqueint ou ol joué é haboeissein dehou : ma rei d’en dud just er græce a berseverance, ha d’ou enemisèt er græce de hum gonvertissein : ma vou streàuét en Ilis partout dré er béd, ha ma renonciou en ol d’en diaul ha d’é ævreu. Mæs er béherion ahurtét e brononce ou hondannation dré er honzeu-ze : rac ind e lar de Zoué a vêg, triomflet én-n’amb dré hou cræce, hac e lar a galon d’en diaul, hui-è hur Roué ; ne sèntamb ha ne fal demb sèntein meit dohoh.
Goudé m’hun nès goulènnét guet Doué ma vou santefiét é Hanhue, ni er pèd de zegass temb é Ranteleah ; rac ne ouhèmb quet santefiein erhad Hanhue en Eutru-Doué dré hur buhé, ma ne za Jesus-Chrouist de driomfiein én hur halon dré é hræce.
Dré er honzeu-ze ni e oulèn guet Doué er græce de hanàuein é volanté, de souplein idan d’hi, ha d’hé accomplissein ar en doar èl m’hé accompliss en Ælèt hac er Sænt ér Baraouis.
Volanté Doué e zou ma resistehèmb doh hur goal deicheu, ha ma laquehèmb poén d’ou feahein : ma tihoallehèmb doh peb-sort péhedeu, ha ma rehèmb pénigèn ag er-ré hun nès commettét, ma pratiquehèmb en ol vertuyeu, ha ma tehèmb dré hur pedènneu hac exampleu mat de zoug er-ré ral d’ou fratiquein : ma quemérehèmb er stad a vuhé en des merchét de bep-unan, ha ma vehèmb fidel de hum aqùittein erhad a hun deværieu beèd er marhue : anfin ma receuehèmb guet trugairè ha resignation d’é brovidance ol er péh e arrihue guenémb ag é berh pé dré é bermission, hac e hanhuér ér béd chanche, accidandeu, malheurieu... Volanté Doué e zou ma quemérehèmb en treu-ze é grad pé èl punitioneu a hur péhedeu, pé èl moyandeu d’avance é santeleah. Rac-ce mar jaugeant guet hun inclination, ni e zeli en trugairicad, hac er pedein d’ou lamein guenemb quêntoh eit ma hum chervigehèmb a nehai eit en offancein : ha mar dint contrel d’hun inclination, èl mei er holleu, er hlinhuedeu, en afflictioneu... ni e zeli goulèn guet-t’ou er græce d’obér un implé mad a nehai, ha ma chervigeint d’hun distaguein doh er béd ha de laquad hun ol chonge guet en treu ag en Nean.
Doué e vènn ma larehèmb tehou bamdé, hou volanté re-vou groeit, eit ma santehèmb gùel hun inclination dalhabl d’en droug, ha ma hanàuehèmb n’eèllamb, hemb é secour, nac aboeissein dehou na gobér nitra e blige tehou. Mæs ne veèmb quet effrontét assès eit larèt tehou, hou volanté re-vou groeit, ma ne fal demb sèntein meit doh hur fantasi ha doh modeu er béd. Pebèh anquin eid un Tad gùélèt é vugalé é houlèn a vêg ma vou groeit é volanté, hac é chom a vat volanté én disposition dalhabl de zisplige tehou ! Èl-ce é ra neoah en darn muyan ag er Grechènion.
Goudé m’hun nès pedét Doué de zegass temb é Ranteleah eit ma heèllehèmb santefiein é Hanhue, ni e oulèn guet-t’ou er græce d’obér é volanté : rac Jesus-Chrouist ne driomflou én-n’amb dré é hræce ha n’hul laquei de driomflein guet-t’ou én é hloër, meid é quemènt ma rehèmb é volanté ar en doar.
Dré er honzeu-ze ni e oulèn guet Douéer péh-ç’ou necessær demb peb-dé eit dobérieu er horv ha ré en inean. Jesus-Chrouist en dès comprênét en dobérieu-ze idan er guir bara, eit rein demb d’antand ne zeliamb dezirein na goulèn nitra istroh eit hun necessær. Ean en dès vènnét m’hur bezai larét, reit temb hinihue, eit m’hur bezai comprênét ne zeliamb quet hum sourciein petra e vou arhoah, hac é vehèmb obligét de oulèn hun dobérieu arhoah just èl hinihue. A pe laramb hur bara, ni e ra d’antand é fal demb hum boéniein, revè Doué, eit er gounid, hac éma obligét er-ré pihuiq quer clous èl er-ré peur, de oulèn guet Doué bamdé ou dobérieu corporel ha spirituel, hac é teliant hanàuein e ma d’é brovidance hemp quin en ou dès obligation ag er péh ou dès mui eid er-ré-ral. Jesus-Chrouist ne zihuèn quet neoah a armerh un dra-benac eid en amzér de zonnèt ; mæs ean e zihuèn a ober quemènt-ce guet néhance ha guet ur sourci raï hærrus, péhani-zou perpet caus ma hancoehér en Eutru-Doué ha ma laquér ol er chonge guet en treu ag er béd.
Er bara pamdiêq e zeliamb goulèn guet Doué eid er horv, e zou hur bihuance necessær, gusquemant ha logeriss. Mæs én ur oulèn quemènt-ce ne zeliamb quet ancoehad en hun nès ean pedét ér raug d’obér é volanté, hac èl-ce é vehèmb coutant hac é tehai dehou refus temb er péh e oulènnamb. Doué e bermèt guhavè ma vanq d’é serviterion en dobérieu necessærran eid er horv, eid aproein ou Fé, eit ou distag doh er béd, ha rein dehai er moyand de bratiquein er batiantæt, ha d’obér ag er vuhé-men pénigèn ag ou féhedeu. Ag un Tad carantéus ne zeliér jamæs hum glêm.
Er bara pamdiêq e zeliamb goulèn eit hun inean, e zou : 1.° Ma vehèmb gredus de cheleuèt conzeu Doué ha de sèntein doh é Ourhæmeneu. 2.° Ma vehèmb sourcius de brofitein a hræceu Jesus-Chrouist ha de bratiquein er vertuyeu. 3.° Ma vehèmb dign de receu er Sacremand ag en Autær quel liès èl ma rai er Grechénion guharal. Er poénien hac en afflictioneu ag er vuhé, e zou ehue bara pamdiêq hun inean ; rac ind e chervigede zistag hur halon doh er béd, ha d’hé lusquein trema hé Hrouéour ; rac ma pourvæant temb moyandeu excellant de bratiquein er vertuyeu... Én éffæd, diæz-è d’un dén pratiquein er batiantæt, par-exampl, ma n’en dès nitra d’andur.
Goudé m’hun nès larét de Zoué, hou volanté re-vou groeit ar en doar avèl én Nean, ni e oulèn guet-t’ou er péh e ouair e zou requis temb eit dobérieu er horv ha ré en inean, eit ma heèllehèmb accomplissein é volanté santel, hac èl-ce ma triomflou én-n’amb dré é hræce, ha dré er moyand-ce ma vou santefiét é Hanhue én-n’amb ha dré-omb.
Dré er honzeu-ze ni e hanàu dirac Doué é homb péherion, hac eit bout pardonnét guet-t’ou, ni e zisclæri é pardonnamb a greis hur halon d’er-ré en dès hun offancét. Jesus-Chrouist en dès laqueit itré hun deourn, er moyand de dènnein ar-n’amb é visericord ; Pardonnet, é-m’ean, hac é vou pardonnét teoh. Mæs a fæd er-ré e oarn én ou halon caz doh en Nessan, pé e zezir hum vangein, ean en-dès vènnét m'ou devezai prononcét int memb ou santance hac ou hondannation quel-liès gùéh m’ou devai larét er bedèn-ze. Rac larèt de Zoué ; pardonnet temb èl ma pardonnamb, e zou larèt : groeit temb èl ma ramb d’er-ré ral ; ne bardonnet quet demb ma ne bardonnamb ; discarguet ar n’amb hou vangeange hac en drougueu e zeziramb d’er-ré-ral.
N’en dai quet larét eit quemènt-ce penaus er-ré e oarn caz ha malice doh en Nessan, ne zeliehènt quet gobér er bedèn-ze : mæs ind e zeli changein a santimant, ha pardonnein a greis ou halon, eit ma veint ér stad de larèt èl ma faut ur bedèn e ordrén hur Salvér gobér bamdé. Rac, ha ne hum santehèmb-ni cablus a béhet er bet, ne ouzamb quet penaus é homb dirac Doué ; hac assès vehai demb chongeal bout dibéh, eit bout cablus dirac é zeulagad. En hani e lar n’en dai cablus a bèhet er bet, e hum dromp, é-mé S. Yehàn, hac er urionné n’en dai quet guet-t’ou.
N’en dai quet larét ehue é homb obligét absolumant de bardonnein en argand pé entreu e zeliér demb, a pe uélamb ne vai quet volanté d’ou daccor. Permettét-è de bep-unan impléein er moyandeu legitim, eit en devoud é dra. Mæs obligét-omb perpet de bardonnein en affront e ra demb er-ré e refus a zaccor demb hun treu. S. Augustin e gonseill memb èl un ævr a charité, pardonnein d’er-ré-ze er péh e zeliant : rac, e lar ean, hac é vehènt-int pihuiq, peur erhoalh ind a pe n’ou dès nitra de rein.
En ol e ouair penaus opèn en disposition de bardonnein d’er-ré-ral eit bout pardonnét guet Doué, é ma requis hoah en doud ur gùir gontrition ag er péhedeu guet ur ferm propos n’ou hommettehér mui : rac gobér goab a Zoué vehai goulèn guet-t’ou pardon a béhedeu, é vér hoah disposét de gommettein.
Goudé m’hun nès goulènnét guet Doué ma vou santefiét é Hanhue, ha ma triomflou én-n’amb dré é hræce eit ma rehèmb é volanté, ni e avoué en hun nès dobér a secourieu spirituel ha corporel eit ma heèllehèmb é accomplissein, hac a visericord ha pardon a hur péhedeu, eit ne vireint quet dohemb a receu er secourieu-ze.
Dré er honzeu-ze ni e oulèn guet Doué : 1.° Ne bermettou quet ma hum laquehèmb én dangér a en offancein. 2.° Ma rei demb er græce de resistein doh en tantationeu ha de zoug er victoër ar nehai. 3.° N’hul lausquou quet de sèntein doh en dezirieu a hur halon, a pe veint contrel d’é volanté. 4.° Ma tegassou demb afflictioneu tamporel quêntoh eit prospérité, péhani e vehai caus demb marcè de goll hun inean. 5.° Ma rei demb nærh de feahein en diaul guet é ardeu ; de zisprisein er béd guet é vobanceu, ha de gastiein er horv guet é oal-inclinationeu. 6.° Anfin mar hul lausq de gouéh guet en tantation, ma rei demb er græce de hum sehuel pront ha de reparein hur faute.
Mab-dén e zou exposét de dantationeu continuel : attaquét-è ag un tu guet er goal-speret ; ag en tu-aral guet er béd ha guet er hiq, ha n’en dai quet possibl dehou, hemb græce Doué, resistein peèl doh enemisèt quer puissant. Guir-è, en tantation a nehi hé hunan n’en dai quet ur péhet : é-contrel, un occasion a véritt-è eid er-ré e resist doh-t’hi guet courage, hac e ouair profitein a nehi. (Leinet er buarvèt Parti ag el Livr ag er Vuhé devod). Mæs dré ur just jugemant Doué e abandon guhavè en dud d’en dezir ag ou halon, hac e accord dehai danné, inourieu hac avantageu tamporel, a béré é houair é habuseint eit en offancein. Quemènt-ce e arrihue guet-t’ai é punition ag ou féhedeu ; ha Doué e glasq èl-ce ou laquad de zigueor ou deulagad eit ma hanàueint ar ou houst pèh quer miserabl-è en hani ne héli meid é volanté propr.
Mar fal demb enta bout cheleuét guet Doué a pe laramb tehou, n’hun délausquet quet én tantation, ni e zeli peèllad doh ol er péh e zou eid-omb occasion de vout tantét. Rac gobér goab a nehou-è er pedein d’hur secour én tantation, durand ma clasquamb ha ma caramb en tantation.
Goudé m’hun nès goulènnét guet Doué pardon ag er péhedeu hun nès commettét, ni e oulèn guet-t’ou er græce de vout preservét a gouéh én-ai én amzér de zonnèt, a-selfin ma vehemb cavet dign de receu er secourieu spirituel ha corporel eid accomplissein é volanté ar en doar, hac èl-ce ma triomflou én-n’amb dré é hræce, ha ma vou santefiét é Hanhue santel.
Dré er honzeu-ze ni e bèd Doué d’hur preservein doh er péhet, ha doh en occasioneu a béhet, doh malice en diaul, doh furi hur goal-inclinationeu ha fal acustumanceu, doh er revolteu ag er hiq, doh en ignorance ha disprisance eid en inspirationeu a ziar-hlué, doh en obstination a galon, doh custumeu ha goapereah er béd, doh er marhue é goal stad, ha doh en dannation éternel.
A fæd er miserieu ag er vuhé presant, èl mei er hlinhuedeu, er beuranté, er holleu, er brizél, er vocèn, er guerteri, &c., péré ne arrihuant guenemb meid é punition a hur péhedeu, pé eit purifiein hur vertuyeu, ni e oulèn guet Doué m’hur preservou, pé m'hun delivrou a nehai, mar dai é volanté ha non pas quin. Rac ne oulènnamb meit bout delivrét ag en droug ; hac er miserieu ag er vuhé-men, n’en dint quet é gurionné un droug, a pe hur secourant quemènt de hum salvein. É contrel, er yéhæd, er brosperité, en danné, en inourieu... e zou ur gùir droug aveid-omb, mar abusamb a nehai eid offancein Doué : hac ag er sort-ze é houlènnamb bout delivrét a pe laramb, delivret ni ag en droug.
Arlerh quemènt-ce petra chongeal a bedèn er-ré e abus ag ou madeu, ag er yéhæd, ag er brosperité ?... Petra chongeal nameid é ma faus ou fedèn, hac é larant de Zoué er péh ne fal quet dehai larèt. Rac ind e oulèn er péh ne zezirant quet, de larèt-è, é léh er yéhæd, er madeu hac er brospérité, péré-zou un droug aveit-t’ai, ind e oulèn poénieu ha misèr, péré e vehai ur vad aveit-t’ai.
Er seihvèt goulèn ag er Pater, e gomprên é bèrr-guirieu en huéh-aral. Rac goulèn guet Doué m’hun delivrou ag en droug, e zou goulèn guet-t’ou m’hur preservou doh en tantationeu, ma pardonnou demb hun offanceu, ma rei demb dobérieu en inean ha ré er horv, ma hroei demb accomplissein é volanté, ma triomflou én-n’amb dré é hræce eit ma triomflehèmb guet-t’ou én é hloër, ha ma vihuehèmb quen erhad ma vou santefiét partout é Hanhue santèl.
Er guir, Amen, e larér én achémand ag er Pater, hac ag en ol pedènneu e ra en Ilis, e senéfi, Èl ce re-vou groeit ; me gousantt, me zezir ma vou èl-ce. Er guir-ze é hunan e zou ur bedèn excellant, hac e éxprim én un taul en ol santimanteu a Religion hac a zevotion hun nès én hur halon, er gousantemand e ramb d’er péh e oulèn en Ilis aveid-omb, hac en attantion e laquamb de bedein ehue guet-hi. Réd-è enta dihoal a er prononcein dré acustumance, mæs guet respèt ha devotion, quel liès guéh m’el laramb pé én Overèn, pé en achemand ag er pedènneu-aral.
En excellantan pedèn e fehèmb gobér d’er Uériès, e zou en Ave, Maria, rac ma comprên ol er péh e eèllamb larèt caërran én hé inour, hac ol er péh e eèllamb goulèn guet Doué dré hé intercession. Composét-è : 1.° A gonzeu en Arh-Æl Gabrièl, a pe annonças d’er Uériès er Mistèr ag en Incarnation. 2.° A gonzeu Santès Elizabeth, mam S. Yehàn, a pe oai bet visitét guet er Uériès santel, hé heniterhue. 3.° A gonzeu en Ilis assamblét ér Honcil a Nicé.
Me hou salud ; de larét-è, m’hou respètt hac hou c’inour, rac ma hoh déstinét a ol viscoah eit bout Mam de Zoué, ha ma hoh bet goalhét a hræceu drès en ol Sænt hac Ælèt.
Mari e senéfi sauèt drès en ol treu crouéét.
Lén a hræce ; de larèt-è, n’en dès én-ah péhet er bet : hui-zou tout pur ha santel : carguét-oh a zonnæoneu préciussan en Eutru-Doué, hac ag en ol vertuyeu e jauge doh hou calité a Vam de Zoué.
En Eutru-Doué e zou gueneoh ; de larèt-è, Doué en dès hou preservét én ur fæçon spécial drès en ol dud doh peb-sort péhet : ean e hum blige é hobér é zamurance én hou calon, èl en é Dampl.
Hui zou béniguét drès en ol groaguê ; de larèt-è, ag en ol mèrhèt e zou bet biscoah, hac e eèll bout de jamæs béniguét guet Doué, hanni n’hi dès receuét na ne receuou, ur faveur haval doh en hani e hoès-hui bet, de vout choægét a ol éternité eit bout Mam de Zoué, eit bout Mam ha Gùériès assambl.
Ha béniguét-è er fréh a hou corv, Jesus ; Jesus-Chrouist revè mei dén, e zou bet béniguét ha santefiét guet Doué drès en Ælèt hac en ol dud assambl : Jesus-Chrouist revè mei Doué ha dén, e zou er vamèn ag er vénidiction reit d’en Ælèt ha d’en dud, ha d’er Uériès santel é particuliér.
Santès Mari, Mam de Zoué. A pe laramb d’er Uériès é ma Mam de Zoué, ne fal quet demb larèt é ma Mam d’en Divinité : rac Doué n’en dès quet bet a gommancemant, na n’en dévou quet a fin. Mæs ni e antand en en dès Mab Doué en eil Person ag en Drindèt, quemérét ur horv itré digosté er Uériès, hac èl-ce en hi dès conceuét ha laqueit er béd Jesus-Chrouist, Doué ha dén assambl.
Pedet eid omb. Deusto pèh quel ihuel é ma sàuét er Uériès, ne hum avisamb quet neoah de oulèn guet-hi er græceu a béré en hun nès dobér ; mæs ni hé fèd de oulèn aveid-omb er græceu-ze guet Doué, péhani-zou é hunan er vamèn ag en ol græceu, rac ma houiamb é ma bras hé fouvoër ital hé Mab Jesus, hac é ma dré-d’hi é spécial é haccord Doué demb er secourieu necessær eit gobér hur salvedigueah.
Queih péherion. Er Uériès e zou Avocadès er béherion hac e zezir ma hum gonvertisseint, rac ma houair n’en dai deit hé Mab Jesus ar en doar meid eit ou salvein. Rac-ce sèl mui ma hanèuehèmb é homb péherion ha miserabl, sèl assurettoh vehèmb a hur bout dré hé intercession ol er péh e oulènnehèmb.
Bermen ; de larèt-è, durand er perhindæt trist ag er vuhé-men, é péhani en hun nès dalh-mat péhedeu nehué d’éffacein, scosselleu nehué de dræzein, deværieu nehué d’accomplissein, enemisèt nehue de feahein, &c.
Hac en ær a hur marhue ; rac nezè é tisplægou en diaul é ol ardeu inemp temp, hac en hur bou muyan dobér a secour. Doh ma treménehèmb er momand-hont, é vehèmb heurus pé malheurus durand un éternité.
(Ne gonzamb quet amen ag er Chapelèt. El Livr Pedènneu e éxpliq assès é petra é consist en devotion-ze, ha pèh quer profitabl-e).
En Ilis e recommand sonnein er hloh de vitin, de greisté ha de noz, eid avertissein er Fidelèt : 1.° de drugairicad Doué ahoèl tair-gùéh én dé ag er Mistèr a Incarnation Jesus-Chrouist : 2.° de oulèn nezè guet en Drindèd Santel er græce de vout lodêq ér gloër éternel, dré vériteu Marhue ha Passion ur Salvér : 3.° de hum rejouissein guet er Uériès santel ag er bonheur hi dès bet de vout choægét eit bout Mam de Zoué, ha de hum laquad idan hé frotection. Chetui er bedèn e zeliér larèt nezè.
Angelus Domini nuntiavit Mariæ, & concepit de Spiritu Sancto. Avé, Maria...
Un Æl a berh Doué e annonças de Vari (é vezai bet Mam de Zoué), hac hi e gonceuas dré operation er Speret-Santel. Me hou salud, Mari...
Maria respondit.
Ecce ancilla Domini ; fiat mihi secundum verbum tuum. Ave, Maria...
Mari e rescondas.
Me zou matéh d’en Eutru-Doué ; re-vou groeit teign revè hou conz. Me hou salud, Mari...
Et Verbum caro factum est, & habitavit in nobis. Ave, Maria...'
Ha Mab Doué en dès quemérét ur horv, hac en dès chomét én hur mésq. Me hou salud, Mari...
(Hui e gavou él Livr Pedènneu er bedèn e larér arlerh, guet en Indulgeanceu e accord en Ilis d’e-ré e lar en Angelus guet devotion, non pas dré acustumance ha hemb attantion, èl ma ra ul lod vat. Ne vér quet obligét de larèt er bedèn-ze idan boén a béhet.